晚歸香山寺因詠所懷
作者：白居易
朝代：唐

paragraphs: 我年日已老，我身日已閑。
閑出都門望，但見水與山。
關塞碧巖巖，伊流清潺潺。
中有古精舍，軒戶無扃關。
岸草歇可藉，逕蘿行可攀。
朝隨浮雲出，夕與飛鳥還。
吾道本迂拙，世途多險艱。
嘗聞嵇呂輩，尤悔生疎頑。
巢悟入箕潁，皓知返商巔。
豈唯樂肥遁，聊復祛憂患。
吾亦從此去，終老伊嵩間。